Ward Hunt Island

D Ward-Hunt-Insle isch en Insle ganz im Norde vom kanadisch-arktische Archipel, fünf Kilometr vor dr Nordküschte vo Ellesmere. Si ghört zu de Königin-Elisabeth-Insle, politisch zum Territorium Nunavut. D Insle erreicht me am beschtè mit eme STOL-Flugzüüg, wo fascht überall lande und starte ka, au ooni Pischtè. An dr Nordküschte befindet sich e sichere Landeplatz. Usgangspunggt für e Reis uf d Insle isch dr Ort Resolute, den gohts witer nach Norde über dr Stützpunggt Eureka uff dr Ellesmere-Insle. D Ward-Hunt-Insle liggt im Ward-Hunt-Ysschelf rund 5 km nördlich vo Ellesmere in dr Mündig vom Disraeli-Fiord in de Arktisch Ozean. D Nordküste vo Ward Hunt liggt nur rund 780 km vom Nordpol entfärnt uf fascht 83°06′ nördlichi Breiti, Sit übr 100 Yoor isch dorum d Inslè hüffig au Startpunggt für Expeditzione zu Nordpol gsi. D Insle isch nur 6 km lang und 3 km breit. Im Summr 1988 händ dütschi Geodäte us Karlsrueh d Insle gnau vermässe und e Kartè im Maasstab 1:25'000 erstellt. E Geomorfoloog het d Landschaftsforme und –prozäss kartièrt und e Karte im Maasstab 1:12'500 gmacht. Vo friènere Expedizione sind no alti Schutzhüttè vorhande, diè vo Parks Canada betreut wärde. D Insle isch e Teil vom Quttinirpaaq-Nationalpark, em nördlichschte Nationalpark vo dr Wält. Sit 1998 existièrt an dr Nordküschte au e modärni Forschigsstazion vo dr Université Laval in Québec. Jedes Yoor forsched kanadischi Wüsseschaftlr wäärend drei Summrmönet, s Wätter wird ganzjöörig mit ere automatischè Klimastazion gmässe. Es wärde vili Forschigsbricht publizièrt. Galerii Weblink Einzelnõchwys